b'\n_START_ARTICLE_\nKK Cedevita Zagreb\n_START_SECTION_\nPovijest\n_START_PARAGRAPH_\nKlub je osnovan 14. kolovoza 1991. u novozagreba\xc4\x8dkom naselju Botinec. Osnovala ga je mlada skupina entuzijasta, a klub je nazvan "KK Botinec". Na po\xc4\x8detku klub je igrao na vanjskim betonskim terenima, ali se uskoro sele u dvoranu \xc5\xa1kole u Bontincu. Kratko se je 1992. klub zvao "KK Stribor", ali je ubrzo vra\xc4\x87eno ime naselja. Ve\xc4\x87 1993. klub prelazi u dvoranu u Trnskom. Ondje je igrao kvalifikacije 2. ligu, no onda je umjesto njih 2. ligu izborio mladi klub iz Velike Gorice, KK Media. \xc4\x8cestim izmjenama natjecateljskog sustava, KK Botinec 1994. igra hrvatsku B-1 ligu, a ve\xc4\x87 1995. klub dobiva prvog jakog sponzora, tvrtku Hiron te se ime kluba mijenja u "KK Hiron Botinec". Veliki iskorak kluba doga\xc4\x91a se 1998. kada Hiron Botinec kao prvoplasirana mom\xc4\x8dad ulazi u A-2 Hrvatsku ko\xc5\xa1arka\xc5\xa1ku Ligu. Klub se 2000. seli iz Trnskog u dvoranu Sutinska vrela, a ve\xc4\x87 godinu dana kasnije klub ulazi A-1 Ligu. Prva sezona u elitnom dru\xc5\xa1tvu Hiron Botincu donosi i najbolji rezultat \xe2\x80\x93 5. mjesto, iza Cibone, Zadra, Splita i Zagreba. Klub se etablirao u Prvoj ligi te sezonu kasnije igra i Europu. U FIBA kupu ispada tek u \xc4\x8detvrtfinalu. Ja\xc4\x8di je bio kasniji pobjednik, Mitteldeutcher iz Leipziga. Nakon nekoliko sezona, klub isti\xc4\x8de jo\xc5\xa1 ve\xc4\x87u ambiciju \xe2\x80\x93 skori ulazak u Jadransku regionalnu ligu. U sezona 2005/06. Atlantic Grupa ulazi u klub kao generalni sponzor, a klub mijenja ime u "KK Cedevita". 25. lipnja 2009. iz vodstva ABA-e (Adriatic Basketball Association) stigla je vijest da je upravni odbor regionalne lige pozivnicu za sudjelovanje u NLB ligi 2009/10.  dodijelio Cedeviti. Cedevita je tako s pozivnicom (en. wild cardom) postala \xc4\x8detvrti klub iz Hrvatske koji je u toj sezoni participirao u regionalnom natjecanju, uz Cibonu, Zadar i Zagreb Crobenz. Cedevita je u premijernoj sezoni ostvarila 13 pobjeda , a u Sutinskim vrelima pora\xc5\xbeeni su svi osim tada aktualnih slovenskog i hrvatskog prvaka - ko\xc5\xa1arka\xc5\xa1a Union Olimpije i Cibone (uz francuski Elan Chalon u EC kupu). U sezoni 2010/11. Cedevita je u NLB ligi ostvarila 14 pobjeda, igrala Final four Eurokupa u Trevisu gdje je osvojila 3. mjesto svladav\xc5\xa1i talijanski Benetton a u prvenstvu Hrvatske igrala je finale te izgubila od Zagreba naslov prvaka. U sezoni 2011/12. Cedevita je osvojila hrvatski Superkup, trofej Dra\xc5\xbeena Petrovi\xc4\x87a, u ABA ligi ostvarila 19 pobjeda i visoko 2. mjesto iza Maccabija izgubiv\xc5\xa1i u finalu u Tel Avivu a u dvorani Trnsko osvojila je uz trenera Dra\xc5\xbeena Anzulovi\xc4\x87a svoj prvi Kup Kre\xc5\xa1imira \xc4\x86osi\xc4\x87a svladav\xc5\xa1i u finalu KK Zagreb. Istog protivnika Cedevita je pod vodstvom trenera Jasmina Repe\xc5\xa1e u finalu svladala i 2014. osvojiv\xc5\xa1i svoj drugi Kup Kre\xc5\xa1imira \xc4\x86osi\xc4\x87a. Pod trenerom Repe\xc5\xa1om Cedevita 2014. osvaja i prvi naslov prvaka Hrvatske svladav\xc5\xa1i u finalnoj seriji s 3-0 Cibonu. U sezoni 2013/14. Cedevita je igrala i svoje drugo finale ABA lige izgubiv\xc5\xa1i u Beogradu od Cibone. U sezoni 2014/15. Cedevita je osvojila Kup Dra\xc5\xbeena Petrovi\xc4\x87a, po tre\xc4\x87i je puta osvaja\xc4\x8d Kupa Kre\xc5\xa1imira \xc4\x86osi\xc4\x87a svladav\xc5\xa1i u finalnoj utakmici turnira u Vukovaru Zadar, po drugi puta je osvojila naslov prvaka Hrvatske svladav\xc5\xa1i u finalu doigravanja Cibonu s 3-1. Tako\xc4\x91er, u ABA ligi je u finalu doigravanja bolja bila Crvena Zvezda 3-1, u Euroligi su upisane 3 pobjede, protiv Maccabija u Tel Avivu i Albe u Berlinu te Limogesa u Zagrebu a u 1/16 finala Eurokupa bolja je bila \xc5\xa1panjolska Gran Canaria. _NEWLINE_Klub se, 31. svibnja 2019. spojio s vi\xc5\xa1estrukim slovenskim prvakom Petrol Olimpijom i tako preselio u Ljubljanu.Klub nastavlja s radom u Hrvatskoj, pod imenom "Cedevita Junior", i to kao omladinski pogon novoosnovane Cedevite Olimpije.\n_START_SECTION_\nMe\xc4\x91unarodna natjecanja\n_START_PARAGRAPH_\nOd 2003. Cedevita (tada Hiron) sudjeluje u europskim natjecanjima, a najznaj\xc4\x8dajniji uspjesi su osvojeno 3. mjesto u Eurokupu 2011. i 2. mjesto u Jadranskoj ligi 2012., 2014., 2015. i 2017.'